钦定古今图书集成/明伦汇编/氏族典/第149卷 > 孙原贞
## 钦定古今图书集成/明伦汇编/氏族典/第149卷 > 孙原贞

按《明外史孙原贞传》：“原贞，名瑀，以字行，德兴人。永乐
十三年进士。授礼部主事，历郎中。英宗初，用荐擢河
南右参政。居官清慎，有吏才。再用荐，迁浙江左布政
使。正统末，闽浙盗大起，虽更赦罢兵，原贞策其必叛。
景帝即位，图上方略，请为备御计。贼果再叛，发兵讨，
命原贞参议军事，深入擒其魁。而温州馀贼犹未灭”，
命都指挥李信讨之。遂拜原贞兵部左侍郎，参信军
务，镇守浙江。捷闻，玺书奖励。遭母丧，夺情剿平馀寇。
景泰三年进兵部尚书，镇守如故。未几，命考察福建庶官，因留镇焉。五年复移镇浙江。英宗复位，罢归。家
居十馀年卒，年八十七。原贞所至有劳绩，其在浙江，
名尤著。